Ataniro

Ataniro, nomber artistico di Janiro Eisden, (☆ 1 di april 1975 na San Nicolas), ta un musico, cantante, compositor y producer Arubano. Den añanan 90 el a bira conoci como artista di musica rap y hip hop, y como cantante di e grupo Basic One. Ataniro ta e prome rapper na Aruba cu tabata rap den idioma Papiamento.

 Bida 
Janiro Eisden a lanta na San Nicolas cu su mayornan Alwin Pacheco Eisden y Judith Nassy, y su ruman muhe Deyanira. El a bishita John Wesley College MAVO y MTS Cesar Terzano-Bouwkunde. Na Hulanda el a gradua na ‘Regional Opleidingscentrum’ (ROC) como trahado social y ‘basis onderwijs assistent’. Bek na Aruba el a cuminsa su carera den cuido di adiccion (verslavingszorg), unda el a traha pa casi 10 aña. Despues di a capacita su mes e ta switch pa e funcion di ‘traject arbeidsbemiddelaar’ na Departamento pa Personal y Labor (DPL). 

Ataniro ta biba na San Nicolas, ta casa i tin yiu.

 Carera musical 
For di chikito Ataniro tabata sa cu e por a canta, sinembargo te aña 1991 su carera musical a cuminsa ora el a participa na un ‘show di talento’, cantando rap na Ingles. E mesun aña e ta lanta, hunto cu Dino Dirks, e grupo musical ‘Basic One’. Na 1995 e grupo ta saca su prome album, conteniendo e cantica “Suave” cu ta bira hit na Aruba y henter Antias Hulandes. E grupo ta saca un cantidad di album mas, consechando exito hasta te den Europa. Como cantante Ataniro a participa na varios competencia di rap tanto na Aruba como Antias. Tambe el a subi e podium na multiple festival di calypso y a yega di competi den e festival di tumba na Aruba y Corsou. Na 2015 el a termina como number dos na Aruba y tabata finalista na Corsou, mientras su cantica “Tur mi ta kue” a resulta di tabata e ‘road march’ mas popular den carnaval. 

Ataniro tin un trayectoria di mas cu 30 aña di compone y produci cancion. Pa aña entre 3 pa 5 composicion tabata bira hit, tanto na Aruba como e islanan bisiña. E tabata e prome artista cu a logra aparece riba e cartelero di Aruba su Top 40 cu varios tema musical durante 117 siman consecutivo. El a compone tambe pa diferente artista local y internacional, di cual algun a resulta un hit. Na december 2021 Ataniro a produci, hunto cu su yiu homber Jahmani Eisden, su ultimo hit cu ta titula “Con Mi Por Lubida”.

Na ocacion di su 30 aniversario den farandula Ataniro a ricibi reconocimiento di gobierno di Aruba pa su contribucion na cultura Arubano y su aprecio pa e idioma Papiamento. 

Category:Pseudónimo
Category:Arte na Aruba
Category:Hende
Category:Kantante
Category:Arubano konosí